Diari Oficial de la Generalitat Valenciana


Sumari del DOGV 4425, del 24-01-2003 (2003/224)

RESOLUCIÓ de 16 de desembre de 2002, de la secretària general de la Conselleria de Justícia i Administracions Públiques, per la qual resol inscriure l'adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, del Col·legi Oficial d'Ajudants Tècnics Sanitaris i Diplomats Universitaris en Infermeria de Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4425

Data del DOGV
:   24-01-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/224


Data del document
:   16-12-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Castelló de la Plana
    * personal sanitari
    * legislació
    * col·legi professional
    * reglament intern

RESOLUCIÓ de 16 de desembre de 2002, de la secretària general de la Conselleria de Justícia i Administracions Públiques, per la qual resol inscriure l'adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, del Col·legi Oficial d'Ajudants Tècnics Sanitaris i Diplomats Universitaris en Infermeria de Castelló. [2003/224]
  
Vist l'expedient d'adaptació estatutària instruït a instància de Enrique Barreda Forés, en representació del Col·legi Oficial d'Ajudants Tècnics Sanitaris i Diplomats Universitaris en Infermeria de Castelló, inscrit amb el número 39 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en base als següents
  
Fets
  
Primer
  
Que Enrique Barreda Forés, en representació de l'esmentat Col·legi, va presentar els Estatuts aprovats per l'Assemblea General Extraordinària celebrada el dia 30 de gener de 2001, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, en exercici del control de legalitat establit per l'article 11 de l'esmentada Llei autonòmica, es va revisar el text estatutari, es va indicar la conveniència de rectificar determinats punts d'este, així com la necessitat d'aportar documentació complementària, requeriment que ha sigut degudament complimentat.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que han sigut aprovats amb els requisits i formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en relació amb el Decret 7/2002, de 25 de juliol, del President de la Generalitat Valenciana, pel qual es van assignar a la Presidència de la Generalitat Valenciana i a les conselleries determinades competències; el Decret 91/1999, de 30 de juliol, del Govern Valencià, d'aprovació del Reglament Orgànic i Funcional de la Conselleria de Justícia i Administracions Públiques; el Decret 112/2000, de 18 de juliol, que modifica el Decret 91/1999, i el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i la resta de disposicions complementàries, resolc:
  
Inscriure en el Registre de Col·legis Professionals i de Consells Valencians de Col·legis Professionals de la Comunitat Valenciana, l'adaptació dels Estatuts del Col·legi Oficial d'Ajudants Tècnics Sanitaris i Diplomats Universitaris en Infermeria de Castelló.
  
Contra esta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 16 de desembre de 2002.- La secretària general: Carmen Galipienso Calatayud
  
Estatuts del Col·legi Oficial d'Ajudants Tècnics Sanitaris i Diplomats Universitaris en Infermeria de Castelló
  
Títol primer
  
Capítol 1
  
Naturalesa, representació i obligatorietat
  
Article 1
  
El Col·legi Oficial d'Ajudants Tècnics Sanitaris i Diplomats en Infermeria de Castelló és una corporació de dret públic i estructura democràtica, reconeguda i emparada per la Constitució, l'Estatut d'Autonomia de la Comunitat Valenciana, i la Llei de Col·legis Professionals, al qual han de pertànyer obligatòriament tots/totes els/les practicants/-antes, infermers/-eres, comares, ajudants tècnics sanitaris (ATS, d'ara endavant), diplomats/-ades universitaris/àries en Infermeria (DUI, d'ara endavant) i aquelles persones que estan en possessió de qualsevol altre títol expedit per qualsevol dels països membres de la CEE, fins avui i en un futur, i per qualssevol altres països, amb l'homologació prèvia per part del Ministeri d'Educació i Ciència, si tal requisit procedix, amb els mateixos drets i deures, sense cap tipus de restricció, i que d'acord amb les lleis vigents exercisquen la professió en l'àmbit territorial de la província de Castelló, en qualsevol de les seues modalitats, ja siga de forma independent o bé al servici de l'administració central de l'Estat, o de la Comunitat Autònoma, la local, la institucional, o de qualsevol entitat pública o privada.
  
Voluntàriament, podran sol·licitar la col·legiació aquells que tinguen qualsevol dels títols acadèmics abans esmentats i no exercisquen la professió.
  
Article 2
  
El Col·legi Oficial d'Ajudants Tècnics Sanitaris i Diplomats en Infermeria de Castelló, dins del seu àmbit d'actuació, té personalitat jurídica pròpia, independent de l'administració i dels ens professionals que puga integrar-se, així com capacitat plena per al compliment de les seues finalitats, i podran adquirir a títol onerós o lucratiu, vendre, gravar, posseir i reivindicar tota classe de béns, contraure obligacions i, en general, ser titular de tota classe de drets, ser part en qualsevol acció judicial, reclamació o recurs en totes les vies i jurisdiccions, civil, penal, laboral, contenciosa administrativa, fins i tot en els recursos extraordinaris de revisió i cassació en l'àmbit de la seua competència.
  
Article 3
  
La representació legal del Col·legi, tant en judici com fora d'ell, recaurà en el president, o en la persona que a l'efecte designe la Junta de Govern o la Comissió Permanent, si és procedent, el qual estarà legitimat per a atorgar poders generals o especials a procuradors, lletrats o qualsevol tipus de mandataris.
  
Capítol 2
  
Finalitats i funcions
  
Article 4. Finalitats
  
El Col·legi Oficial d'Ajudants Tècnics Sanitaris i Diplomats en Infermeria de Castelló assumix en el seu àmbit territorial:
  
1.Totes les competències que la Llei li atorga.
  
2.Aquelles competències que, d'una manera expressa, li delegue l'administració a fi de complir les funcions que se li assignen en estos Estatuts.
  
3.La defensa dels interessos professionals dels seus col·legiats.
  
4.Vetlar perquè l'activitat professional s'adeqüe a l'interés públic general i a tot allò que afecte la salut pública.
  
Article 5. Funcions.
  
Correspon al Col·legi Oficial d'Ajudants Tècnics Sanitaris i Diplomats en Infermeria de Castelló l'exercici de les funcions següents:
  
L. Assumir la representació corporativa dels practicants, infermers, comares, ajudants tècnics sanitaris, diplomats en Infermeria de Castelló i la seua província, davant de les autoritats, organismes públics, tribunals de justícia i qualssevol altres ens legalment constituïts.
  
2. L'ordenació de l'exercici de la infermeria en l'àmbit de la seua competència.
  
3. La representació i defensa corporativa dels interessos professionals i del prestigi de tots els col·legiats o de qualsevol d'ells, si són objecte de vexació en qüestions professionals.
  
4. Assessorar les corporacions oficials i les persones individuals i col·lectives, en les formes previstes per la Llei.
  
5. Vetlar per l'ètica professional, evitar l'intrusisme i la competència deslleial entre els professionals, intervindre com a mediador i en procediments d'arbitratge en els conflictes que per motius professionals se susciten entre els col·legiats, i exercir la jurisdicció disciplinària en matèries professionals i col·legials.
  
6. Vetlar per la millora tècnica, professional, social, moral i econòmica dels seus membres, i fomentar la seua formació mitjançant l'organització de cursos de formació postgraduada.
  
7. Organitzar conferències, congressos, jornades, adquirir llibres destinats a la biblioteca col·legial, publicar revistes, fullets, circulars, i, en general, posar en pràctica els mitjans que s'estimen necessari per a estimular el perfeccionament tècnic, científic i humanístic de la professió.
  
8. Organitzar activitats i servicis comuns de caràcter professional (servicis d'assessorament legal, laboral, fiscal i de qualsevol classe; cultural, assistencial, formatiu, de previsió o anàlegs) que siguen d'interés per als col·legiats.
  
9. Registrar els títols dels col·legiats en les modalitats de practicant, infermera, comare, ATS, DUI i qualsevol altre títol expedit pels països membres de la CEE, en l'actualitat i en un futur, i per altres països, amb l'homologació prèvia per part del Ministeri d'Educació i Ciència, si cal tal requisit, i inscriure'ls en els llibres de registre corresponents.
  
10. Portar un llibre de registre especial on s'anoten les associacions de professionals que es puguen crear per a l'exercici de la professió.
  
11. Redactar i aprovar els reglaments d'orde intern que s'estimen convenients per a la bona marxa del Col·legi, que en cap cas no podran contravindre el que establixen estos Estatuts.
  
12. Per al compliment de les seues finalitats, el Col·legi podrà adquirir, alienar, disposar i, en general, administrar en el més ampli terme, tota classe de béns mobles i immobles, crèdits, drets, accions, i realitzar tota classe d'actuacions, tant d'administració com de domini.
  
13. Regular, amb caràcter orientatiu, els honoraris dels professionals, quan aquells no es produïsquen en forma d'aranzels, tarifes o taxes, sempre que això no s'opose a la legalitat vigent.
  
14. Establir, mitjançant els acords i convenis que procedisquen, les relacions del Col·legi amb la resta de col·legis, entitats i organitzacions de la mateixa professió
  
15.Vetlar per què els mitjans de comunicació social divulguen els avanços de la infermeria i eviten tota propaganda o publicitat equívoca de caràcter general.
  
16. Estar representats en el Consell Social de les universitats.
  
17. Col·laborar amb les universitats en l'elaboració dels plans d'estudi, sense perjudici del principi d'autonomia universitària, i preparar la informació necessària per a facilitar l'accés a la vida professional dels nous col·legiats.
  
18. Per a un millor compliment d'estes funcions, el Col·legi podrà crear fundacions o qualsevol altre tipus d'entitats sense ànim de lucre.
  
Capítol 3
  
Relacions amb l'administració
  
Article 6. Relació amb altres col·legis
  
El Col·legi Oficial d'Ajudants Tècnics Sanitaris i Diplomats en Infermeria de Castelló, per al compliment de les seues finalitats, podrà coordinar-se amb la resta de col·legis d'Ajudants Tècnics Sanitaris i Diplomats en Infermeria Valencians i amb la resta de col·legis d'Ajudants Tècnics Sanitaris i Diplomats en Infermeria d'Espanya, directament o a través del Consell d'Infermeria de la Comunitat Valenciana (d'ara endavant, CECOVA), i concertarà amb ells la participació en les despeses de funcionament que tal coordinació comporte.
  
Article 7. Relació amb les administracions públiques
  
El Col·legi Oficial d'Ajudants Tècnics Sanitaris i Diplomats en Infermeria de Castelló, per si o mitjançant el Consell d'Infermeria de la Comunitat Valenciana (d'ara endavant CECOVA), es relacionarà amb les administracions públiques.
  
Article 8. Relació amb altres entitats de caràcter provincial
  
El Col·legi Oficial d'Ajudants Tècnics Sanitaris i Diplomats en Infermeria de Castelló estarà adequadament representat en totes les comissions i organismes de l'administració, i, si és procedent, de qualsevol altra entitat pública, que, en l'àmbit territorial del Col·legi, tracten problemes que afecten les condicions generals de la funció professional dels seus col·legiats, sempre que la normativa legal així ho determine.
  
Capítol 4
  
Domicili i àmbit territorial
  
Article 9. Domicili i àmbit territorial
  
El Col·legi Oficial d'Ajudants Tècnics Sanitaris i Diplomats en Infermeria de Castelló té el seu domicili a la ciutat de Castelló de la Plana, al carrer de Cavallers, núm. 17-entresòl, i tal domicili podrà modificar-se per acord de l'Assemblea General de Col·legiats. El seu àmbit territorial i competències s'estenen a la província de Castelló.
  
Article 10. Delegacions territorials
  
El Col·legi Oficial d'Ajudants Tècnics Sanitaris i Diplomats en Infermeria de Castelló, mitjançant la Junta de Govern, podrà nomenar delegats comarcals i/o de centres assistencials dins de la província de Castelló. Estos delegats dependran orgànicament i funcionalment de la Junta de Govern del Col·legi, i les seues respectives funcions seran acordades per la Junta de Govern en el moment del seu nomenament. Així mateix, podrà obrir i mantindre delegacions locals i/o comarcals.
  
Títol segon
  
Òrgans de govern
  
Article 11. Òrgans
  
Els òrgans de govern són:
  
a) L'Assemblea General de Col·legiats.
  
b) La Junta de Govern.
  
Capítol 1
  
L'Assemblea General
  
Article 12. Naturalesa
  
L'Assemblea General, formada per la totalitat dels col·legiats, és l'òrgan suprem de la representació col·legial, en esta residix la voluntat col·legial i a esta haurà de rendir comptes de la seua actuació la Junta de Govern.
  
Article 13. Facultats
  
L'Assemblea General està investida de les més àmplies facultats per a complir les finalitats i aconseguir els objectius col·legials, i, en conseqüència, per a adoptar els acords necessaris per a la consecució dels seus fins. En particular, i amb caràcter enunciatiu, té les funcions següents:
  
1. Aprovar i modificar els Estatuts.
  
2. Aprovar i modificar els reglaments d'orde intern.
  
3. Aprovar, si fa el cas, les propostes presentades per la Junta de Govern, i també les presentades pel seu conducte pels col·legiats que representen, almenys, un 20% del cens col·legial.
  
4. La censura de la Junta de Govern, dels seus membres i de qualsevol altra persona que de forma permanent o ocasional tinga càrrecs representatius o de representació. La censura comportarà el cessament. Per a la vàlida adopció d'este acte de censura es requerirà la majoria absoluta del cens col·legial.
  
5. L'aprovació, si fa el cas, de la memòria d'activitats presentada per la Junta de Govern, i també, si procedix, la de l'estat d'ingressos i despeses, de l'estat econòmic i dels pressuposts que presente la Junta de Govern. Si l'Assemblea General no aprova els pressuposts, estos hauran de ser reelaborats i presentats novament per a la seua aprovació en assemblea general extraordinària, en el termini màxim de tres mesos i quedaran, durant este període, prorrogats els anteriors.
  
6. La modificació de l'àmbit territorial del Col·legi, la seua agrupació, segregació o dissolució, així com l'absorció per un altre Col·legi. Este acord haurà de ser adoptat per majoria absoluta del cens col·legial.
  
7. L'aprovació, si fa el cas, de les propostes que es formulen per a la realització d'actes de rigorós domini sobre béns immobles propietat del Col·legi.
  
8. La fixació de quotes no periòdiques i de derrames.
  
9. La creació de fundacions privades.
  
10. I, en general, les previstes en l'article 5 dels presents Estatuts i totes aquelles que de conformitat amb la legalitat vigent en cada moment, permeten assumir i portar a millor terme les funcions col·legials.
  
Article 14. Reunions
  
1. Ordinàries: es reunirà amb caràcter ordinari, previ acord de la Junta de Govern, una vegada a l'any, dins del primer trimestre de cada any, per a tractar dels assumptes que figuren en l'orde del dia, i, necessàriament dels següents: memòria de les activitats realitzades durant l'any anterior. Estat econòmic de la corporació, liquidació del pressupost vençut i presentació del que ha de regular en el període següent.
  
2. Extraordinària: es reunirà amb caràcter extraordinari quan així ho acorde la Junta de Govern. Haurà d'acordar-se així mateix la seua convocatòria quan ho sol·licite un nombre de col·legiats que supose, almenys un 20% del cens col·legial amb un orde del dia concret. Únicament, podran adoptar-se acords vàlids sobre aquells punts que figuren en l'orde del dia.
  
Article 15. Convocatòria
  
Primer. Serà única i s'efectuarà:
  
1. Quan es tracte de l'Assemblea General Ordinària, mitjançant la seua publicació en el tauler d'anuncis del Col·legi i en la revista del Col·legi, o qualsevol altra publicació col·legial, que haurà de trametre's a tots els col·legiats en la forma habitual i amb la deguda antelació. En la convocatòria publicada haurà de figurar, com a mínim, l'orde del dia, l'hora i el lloc de celebració.
  
2. Quan es tracte d'Assemblea General Extraordinària, a més del que preveu el punt anterior, haurà de trametre's una carta personal a cada col·legiat en què figure la convocatòria, on haurà de figurar, com a mínim, l'orde del dia, l'hora i el lloc de celebració.
  
Segon. En qualsevol cas, no podrà celebrar-se abans de quinze dies naturals, comptadors a partir de l'endemà a aquell en què es va acordar la seua convocatòria i haurà de ser traMesa pel secretari als col·legiats no després del tercer dia, comptat a partir d'aquell en què es va prendre l'acord de convocatòria.
  
Article 16. President i secretari
  
Actuaran com a president i secretari els qui ho siguen de la Junta de Govern. El president actuarà de moderador, tindrà cura que la reunió es desenvolupe sense alteracions de l'orde, i que tant els debats com l'adopció dels acords s'adapten escrupolosament a la normativa legal i estatutària i als principis democràtics.
  
Article 17. Constitució. Llista d'assistents
  
Quedarà vàlidament constituïda amb l'assistència de la meitat més un dels col·legiats en primera convocatòria i qualsevol que siga el nombre d'assistents, en la segona, que haurà de tindre lloc trenta minuts després de l'hora en què haja sigut convocada la primera. L'assistència a les assemblees serà personal, sense que en cap cas siga admissible la delegació de vot.
  
El secretari, amb caràcter previ a l'inici de la sessió, prendrà nota dels noms i cognoms dels assistents i de la seua capacitat per a ser-ho.
  
Article 18. Acords
  
Es prendran per majoria simple, llevat del cas que calga adoptar en relació amb les qüestions a què es referixen els apartats 4 i 7 de l'article 13 dels presents Estatuts.
  
Article 19. Votacions
  
En general, s'efectuaren a mà alçada. No obstant això, seran nominals o secretes quan així ho considere la Mesa, prèvia petició a l'efecte de, com a mínim, un 25% dels assistents. La Mesa estarà obligada a efectuar votació secreta sempre que ho sol·licite un nombre dels col·legiats que represente, almenys, un 25% de la col·legiació. Seran sempre secretes quan es tracte d'assumptes personals que afecten un o més col·legiats.
  
Article 20. Interventors
  
A l'inici de la sessió, l'Assemblea designarà tres interventors, els quals aprovaran l'acta i la firmaran conjuntament amb el president i el secretari. Si no hi ha candidats, els citats interventors seran designats mitjançant sorteig entre els assistents. No caldrà la presència d'interventors quan, a instàncies de la Junta de Govern, l'Assemblea se celebre en presència d'un notari, nomenat a l'efecte.
  
Article 21. Executivitat dels acords
  
Els acords presos en Assemblea General sobre punts de l'orde del dia seran immediatament executius i d'observança obligatòria per a tots els col·legiats sense excepció, sense perjudici dels recursos que puguen interposar-se, ni de la seua possible suspensió en la via jurisdiccional.
  
Capítol 2
  
La Junta de Govern
  
A) Constitució
  
Article 22
  
La Junta de Govern estarà constituïda per un Ple i una Comissió Permanent.
  
Article 23. Constitució del Ple
  
El Ple de la Junta estarà integrat pel president, un vicepresident, un secretari, un vicesecretari, un tresorer comptador, i quatre vocals.
  
Article 24. Constitució de la Comissió Permanent
  
La Comissió Permanent estarà integrada pel president; el vicepresident; el secretari, i si no n'hi ha, el vicesecretari, i el tresorer comptador.
  
Article 25. Funcions de la Junta de Govern
  
Primer. Són funcions del Ple:
  
1. Executar els acords adoptats per l'Assemblea General.
  
2. Dirigir i administrar el Col·legi en benefici de la corporació.
  
3. La gestió ordinària dels interessos de la corporació.
  
4. L'establiment i organització dels servicis necessaris per al millor compliment de les funcions col·legials.
  
5. Acordar o denegar l'admissió de col·legiats.
  
6. Imposar sancions, d'acord amb el que preveuen estos Estatuts.
  
7. Recaptar i administrar els fons col·legials.
  
8. Redactar els pressuposts anuals i rendir comptes de la seua execució.
  
9. La fixació de les quotes periòdiques que hagen de satisfer els col·legiats.
  
10. Convocar eleccions i retre compte al CECOVA.
  
11. Establir les tarifes d'honoraris mínims.
  
12. Atorgar premis i distincions a persones o entitats.
  
Segon. Són funcions de la Comissió Permanent:
  
1. Executar totes les funcions que li delegue el Ple.
  
2. Executar les funcions que se li atorguen en estos Estatuts.
  
B) Designació
  
Article 26. Condicions per a ser elegible com a membre de la Junta de Govern
  
Seran elegibles, per a qualsevol dels càrrecs de la Junta de Govern del Col·legi d'Ajudants Tècnics Sanitaris i Diplomats en Infermeria de Castelló, els col·legiats en exercici, amb més de set anys d'exercici professional i més de cinc anys d'exercici de dit exercici a la província de Castelló, que, figurant en el cens electoral i no trobant-se afectes de prohibició o incapacitat legal o estatutària, es troben al corrent de les seues obligacions amb el Col·legi, i ostenten la situació especifica que corresponga al càrrec a què concórreguen. No hauran de trobar-se sancionats disciplinàriament per resolució ferma del Col·legi, o del Consell Autonòmic, ni sotmesos en cap de les incompatibilitats previstes en la Llei de Col·legis Professionals, i hauran d'haver assistit, almenys, a dos terceres parts de les assemblees generals, ordinàries o extraordinàries, que s'hagen celebrat en quatre anys immediatament anteriors a la celebració de les eleccions, assistència que s'acreditarà mitjançant certificat en què conste la seua inclusió en les respectives llistes d'assistents, emés pel secretari del Col·legi.
  
Únicament podran concórrer a les eleccions candidatures completes, en les quals figuren tots els membres del Ple de la Junta de Govern a elegir. Si per qualsevol motiu un o més membres de la candidatura l'abandona, es podrà suplir per un altre col·legiat que reunisca els requisits d'elegibilitat abans esmentats, sempre que el nombre dels membres de la candidatura a substituir no excedisca de tres; això podrà tindre lloc fins abans de la publicació del cens electoral definitiu.
  
Article 27. Procediment electoral
  
1. Queda prohibida tota activitat electoral, verbal, documental o de qualsevol altre tipus, fora del període establit en el calendari electoral, aprovat a l'efecte per la Junta de Govern, conforme al que preveuen estos Estatuts, i aquella que implique descrèdit o falta de respecte personal als candidats o que estiga en desacord amb els principis establits en les normes deonto1ógiques, l'aplicació de les quals és obligatòria. L'incompliment d'esta prohibició comportarà l'obertura d'expedient informatiu i, si procedix, disciplinari, i podrà determinar l'anul·lació de la candidatura.
  
2. L'elecció dels membres de la Junta de Govern, en funció de les candidatures que es presenten, serà per votació nominal i secreta, en què podran prendre part tots els col·legiats amb dret a vot, és a dir, els qui, figurant en el cens electoral i no trobant-se afectes de prohibició o incapacitat legal o estatutària, es troben al corrent de les seues obligacions amb el Col·legi. A més, no hauran de trobar-se sancionats disciplinàriament per resolució ferma del Col·legi, o del Consell Autonòmic, ni sotmesos en cap de les incompatibilitats previstes en la Llei de Col·legis Professionals.
  
3. Els residents a la ciutat de Castelló acudiran personalment a depositar el seu vot en la Mesa Electoral, i els qui residisquen en altres localitats de la província, podran emetre'l per correu certificat, de la manera i amb els requisits que a continuació es ressenyen. També podran votar per correu certificat els residents a la ciutat de Castelló que per motius de malaltia, que haurà de ser acreditada documentalment mitjançant certificat mèdic oficial o per justificant d'incapacitat laboral, no puguen desplaçar-se a la seu electoral a depositar personalment el seu vot.
  
4. Les candidatures hauran de formar-se indicant cada candidat i a quin càrrec opta.
  
5. La convocatòria d'eleccions l'efectuarà el Ple de la Junta de Govern, i hi haurà de constar la data de celebració de la votació, que no podrà ser abans dels trenta dies naturals, comptadors des de la data de publicació de les candidatures presentades, en la forma que s'assenyala en el paràgraf següent, així com les hores d'obertura i tancament de votació i la relació numerada de càrrecs a elegir.
  
6. En fer pública la convocatòria d'eleccions, la Junta de Govern haurà de fer públic també el cens electoral. Les candidatures podran presentar-se dins dels vuit dies naturals següents a aquell en què es va fer pública la convocatòria i, una vegada transcorreguts eixos vuit dies:
  
a) Si únicament s'ha presentat una candidatura, la Junta de Govern la declararà electa, i s'estendrà la corresponent acta, que es comunicarà al CECOVA, i a la Conselleria de la Presidència, si és procedent. Seguidament el Col·legi expedirà els corresponents nomenaments provisionals als membres de la candidatura electa, nomenaments que seran substituïts pels definitius una vegada haja sigut proclamada pel CECOVA la seua elecció.
  
b) Si són diverses les candidatures presentades, la Junta de Govern publicarà la relació de dites candidatures en el termini dels tres dies hàbils següents. En fer públiques les candidatures, la Junta de Govern haurà de publicar també el cens electoral i donarà inici a la campanya electoral. El referit cens romandrà exposat, per a consulta dels interessats, a la seu col·legial durant deu dies naturals, durant els quals, qui ho estime convenient podrà formular reclamació per a la correcció d'errates en què puga incórrer dit cens. Una vegada corregides les errates, la qual cosa tindrà lloc en un termini de cinc dies hàbils, serà publicat el cens electoral definitiu, del qual haurà de fer-se un exemplar per a cada candidatura, i serà este l'únic cens vàlid per a la celebració de les eleccions.
  
7. En el dia i l'hora assenyalats en la convocatòria es constituirà a la seu col·legial, o a les dependències que a l'efecte s'hagen assenyalat, la Mesa Electoral, sota la presidència d'un membre de la Junta de Govern i auxiliat per dos interventors, que seran els col·legiats de major i de menor edat que es troben presents en el moment de constituir-se la Mesa, dels quals el segon farà les funcions de secretari.
  
8. Les diferents candidatures podran, per la seua banda, designar entre els col·legiats un interventor que les represente en la Mesa durant el període de votació i escrutini, i hauran de notificar el nom de dit representant a la Junta de Govern, amb una antelació mínima de cinc dies naturals al de celebració de la votació
  
9. En la Mesa Electoral haurà d'haver-hi dues urnes, destinades, la primera, als vots dels col·legiats que acudisquen personalment, i la segona als vots que s'emeten per correspondència.
  
10. Constituïda la Mesa Electoral, el president, a l'hora assenyalada en la convocatòria, indicarà el començament de la votació, que finalitzarà a l'hora assenyalada a l'efecte en la convocatòria, i serà el president de la Mesa el qui així mateix assenyale el moment en què la votació finalitze, i l'inici de l'escrutini de vots.
  
11. Les paperetes de vot hauran de ser totes de color blanc, i d'igual dimensió, i la Junta assenyalarà a l'efecte un format únic per a totes les candidatures, així com les característiques dels sobres vàlids per a la realització de vot per correu. Les diverses candidatures podran, si ho estimen oportú, sol·licitar del Col·legi, en el moment de la seua presentació, la impressió de les paperetes amb els noms dels candidats i els càrrecs a què aspiren, així com els sobres per al vot per correu i, en este cas, el cost de l'edició serà abonat per cada candidatura.
  
12. A la seu de la votació haurà d'haver-hi un nombre de paperetes suficient.
  
13. Els votants que exercisquen el vot personalment hauran de reunir les condicions assenyalades en el punt 2 d'este article i acreditar davant de la Mesa Electoral la seua condició de col·legiats. La Mesa comprovarà la seua inclusió en el cens i pronunciarà en veu alta el nom i cognoms del votant, indicant que vota, moment en el qual podrà introduir la papereta doblegada en l'urna corresponent.
  
14. Els vots per correu hauran d'emetre's mitjançant paperetes i sobres que reunisquen les característiques abans esmentades. La papereta de votació haurà d'introduir-se doblegada en el sobre corresponent, tancat, que s'introduirà en un altre sobre normal també tancat junt amb una còpia del DNI del votant, dirigit per correu certificat al secretari del Col·legi i en l'anvers de la qual haurà de figurar la paraula «eleccions», i en el revers de la qual haurà de figurar el nom, cognoms, adreça i firma del votant. Els vots per correu hauran de ser dirigits al secretari del Col·legi, que únicament haurà d'admetre aquells que reba fins a cinc dies abans del dia assenyalat per a la votació. Els vots per correspondència que no reunisquen les condicions assenyalades, o que apareguen oberts, hauran de ser declarats sempre nuls. El secretari haurà d'anar comprovant a mesura de la seua recepció si els votants que utilitzen este sistema de votació estan col·legiats, reunixen les condicions assenyalades en el punt 2 d'este article i estan inscrits en el cens electoral. Els vots rebuts romandran fins al dia de la votació sota la custòdia del secretari que els entregarà al president de la Mesa moments abans que es tanque el període de votació, moment en què s'introduiran en l'urna que a l'efecte es disposarà. En dita urna romandran estos dos sobres i podrà anul·lar-se el vot si el mateix votant ha acudit també a la votació personal votant. Una vegada finalitzada la comprovació dels vots per correu, es tancarà i lacrarà l'esmentada urna.
  
15. Una vegada assenyale la Mesa Electoral el tancament de les votacions, es procedirà en públic i en un mateix acte a l'obertura de les urnes, seguint l'orde que a continuació s'assenyala. En primer lloc, es procedirà a desprecintar l'urna destinada als vots dels col·legiats que han acudit personalment a votar, extraient una a una i llegint la candidatura que aparega en cada papereta, en veu alta, per al seu escrutini. Acabada esta primera operació es procedirà, en segon lloc, a l'obertura de l'urna destinada al vot per correu, i a obrir cadascun dels sobres que contenen la papereta de vot, i es procedirà com en l'anterior cas.
  
16. Es declararan nuls, a banda del ja assenyalat per als vots per correu, aquells vots, en general, que es troben firmats o amb raspadures, o que continguen expressions alienes a l'estricte contingut de la votació, i aquells que nomenen més d'una candidatura o candidatures incompletes.
  
17.Finalitzat l'escrutini, es proclamarà públicament la candidatura que haja obtingut el nombre més gran de vots, i els vots obtinguts per la resta, així com els vots en blanc o nuls. Seguidament es proclamarà la candidatura elegida.
  
18. S'estendrà acta del desenvolupament de la votació i del resultat de l'escrutini, la qual serà firmada per tots els membres de la Mesa, els quals comunicaran el resultat a la Junta de Govern i al CECOVA i, si és procedent, a la Conselleria de Presidència, i el Col·legi expedirà els corresponents nomenaments als membres de la candidatura guanyadora.
  
19. Sense perjudici de l'anterior, la Junta de Govern podrà, al moment de convocar les eleccions, i com a document annex al de convocatòria, dictar un reglament electoral en què, més detalladament, es regule el procés electoral que s'inicia.
  
Article 28. Duració del mandat i causes de cessament
  
Primer. Tots els càrrecs de la Junta de Govern tindran un mandat d'actuació de quatre anys, i podran ser reelegits.
  
Segon. Els membres de la Junta de Govern cessaran per les causes següents:
  
1. Per expiració del termini per al qual van ser elegits.
  
2. Per renúncia de l'interessat.
  
3. Per condemna, per sentència ferma, que comporte la inhabilitació per a càrrecs públics.
  
4. Per sanció disciplinària ferma, deguda a falta greu o molt greu.
  
5. Per la pèrdua de les condicions d'elegibilitat establides en l'article 26.
  
6. Per aprovació en Assemblea General d'una moció de censura que afecte la seua persona i càrrec.
  
Tercer. El CECOVA adoptarà les mesures que considere necessàries per a completar provisionalment la Junta de Govern, quan es produïsca el cessament de més de la meitat dels seus càrrecs. La Junta provisional així constituïda exercirà les seues funcions fins que prenguen possessió els designats en virtut d'elecció per als càrrecs vacants, que haurà de tindre lloc en un període màxim de sis mesos.
  
Quart. Quan no es done el supòsit previst en el número «tercer» d'este article, les vacants que es produïsquen les cobrirà la mateixa Junta de Govern, que designarà aquells que hagen de substituir els membres cessants pel temps que quede de mandat, per al qual van ser elegits.
  
C) Competències i adopció d'acords
  
Article 29. Reunions del Ple i de la Comissió Permanent
  
1. El Ple es reunirà, ordinàriament, una vegada al mes com a mínim, i amb caràcter extraordinari quan ho sol·licite almenys la meitat dels seus membres, o la Comissió Permanent, o ho considere oportú el president. Les convocatòries les farà el secretari per escrit i amb el mandat previ del president o de la Comissió Permanent, els quals fixaran l'orde del dia, la data, l'hora i el lloc de celebració, dades que hauran de constar en la convocatòria, que haurà d'emetre's com a mínim, amb vuit dies d'antelació a la data de la seua celebració. El president i/o la Comissió Permanent podran convocar, en qualsevol moment amb caràcter d'urgència el Ple, quan les circumstàncies així ho aconsellen; els acords seran adoptats per majoria simple i vàlidament, en primera convocatòria, quan assistisquen a la reunió la majoria dels seus membres, i, en segona, qualsevol que siga el nombre d'assistents. En cas d'empat en la votació, decidirà el vot de qualitat del president. L'assistència a les sessions serà obligatòria. La falta no justificada a tres reunions consecutives es considerarà com una renúncia al càrrec.
  
2. La Comissió permanent es reunirà per citació del president una vegada al mes, ordinàriament, i amb major freqüència quan els assumptes a tractar ho requerisquen o així ho sol·liciten, almenys, tres dels seus membres. La convocatòria de la Comissió Permanent es cursarà, excepte acord en contrari de la mateixa Comissió, per escrit amb 48 hores d'antelació, i es mantindrà la facultat del president per a convocar d'urgència. Els acords s'adoptaran de la mateixa manera que en el Ple. Haurà de convocar-se a la Comissió permanent a qualsevol altre membre del Ple de la Junta de Govern si han de ser tractats assumptes de la seua competència. Els membres de la Junta de Govern tindran dret a la percepció de dietes i compensacions en funció de la seua dedicació col·legial, que seran consignades en les corresponents partides pressupostàries, per a la seua aprovació per l'Assemblea General.
  
Capítol 3
  
Dels càrrecs de la Junta de Govern
  
Article 30. Del president
  
El president, amb l'autorització en cada cas de la Comissió Permanent, tindrà la representació del Col·legi davant de tota classe d'autoritats i organismes; vetlarà, a la província de Castelló, pel compliment de les prescripcions reglamentàries i dels acords i disposicions que dicten les autoritats superiors i la Junta de Govern, i, si procedix, de les recomanacions del CECOVA. A més, li correspondran en l'àmbit provincial les comeses següents:
  
1. Presidir i dirigir totes les reunions dels òrgans de govern col·legials, ordinàries i extraordinàries, i sense perjudici dels drets de la Comissió Permanent, ordenar la seua convocatòria, fixar l'orde del dia, ordenar les deliberacions, atorgar torns de paraules, moderar, obrir, suspendre i alçar les sessions, i dirimir, amb el seu vot de qualitat els empats que resulten en les votacions dels diferents òrgans de govern del Col·legi.
  
2. Nomenar els membres de les distintes comissions, a proposta de l'Assemblea General si procedix, o de la Comissió Permanent, i presidir-les si ho estima convenient.
  
3. Presidir qualsevol reunió de col·legiats a què assistisca.
  
4. Firmar, juntament amb el secretari les actes que corresponguen, després de la seua aprovació.
  
5. Demanar dels corresponents centres administratius totes les dades que crega necessàries per a complir els acords dels òrgans de govern, i il·lustrar-se en les seues deliberacions i resolucions.
  
6. Autoritzar, juntament amb el secretari, el document que aprove la Junta de Govern com a justificant que el col·legiat ha quedat incorporat al Col·legi.
  
7. Autoritzar, juntament amb el secretari, els informes i les comunicacions que es dirigisquen a les autoritats, corporacions i particulars.
  
8. Autoritzar, juntament amb el tresorer, l'obertura de comptes bancaris, de les imposicions que es porten a efecte i els talons i xecs per a retirar quantitats.
  
9. Visar tots els certificats expedits pel secretari del Col·legi.
  
10. Aprovar, juntament amb el tresorer, els lliuraments i les ordes de pagament.
  
11. Vetlar amb el major interés per la bona conducta professional dels col·legiats i pel decòrum del Col·legi.
  
12. Supervisar les actuacions del director gerent, quan n'hi haja, transmetre-li els criteris i les instruccions emanades de la Junta de Govern i controlar l'adequació de la seua activitat a les directrius assenyalades.
  
Totes estes funcions podran ser delegades en el vicepresident, i, si no n'hi ha, en la Comissió Permanent.
  
Article 31. Del vicepresident
  
El vicepresident portarà a terme totes les funcions que li encarregue el president, i assumirà les d'este en cas d'absència, malaltia, abstenció o recusació. Vacant la presidència, el vicepresident exercirà la funció de president fins que siga elegida un nova persona per a que ocupe tal càrrec.
  
Article 32. Del secretari
  
Corresponen al secretari les funcions següents:
  
1. Redactar i dirigir els oficis de citació per als actes del Col·legi, segons les ordes que reba del president o de la Comissió Permanent, amb la deguda anticipació.
  
2. Redactar les actes de les assemblees generals i de les reunions que celebre la Junta de Govern i la Comissió Permanent.
  
3. Portar els llibres necessaris per al millor i més ordenat servici, i n'hi haurà d'haver, obligatòriament, un en què s'anoten les correccions o sancions que s'imposen als col·legiats, així com el de registre de títols.
  
4. Rebre i donar compte al president de totes les sol·licituds i comunicacions que es tramiten en el Col·legi.
  
5. Expedir els certificats que calguen.
  
6. Redactar la memòria anual al tancament de l'exercici, i comunicar-la al CECOVA.
  
7. Custodiar, sota la seua responsabilitat, els llibres d'Actes.
  
Article 33. Del vicesecretari
  
El vicesecretari, conforme als dictats de la Junta de Govern, auxiliarà en el treball el secretari, i assumirà les seues funcions en cas d'absència, malaltia, abstenció, recusació o vacant.
  
Article 34. Del tresorer comptador
  
Correspondrà al tresorer comptador:
  
1. Recaptar i custodiar els fons del Col·legi, per delegació de la Junta de Govern.
  
2. Obrir i cancel·lar comptes en institucions bancàries i de crèdit, expedir i pagar lliuraments, talons i ordes de pagament, sempre amb l'autorització i la firma del president.
  
3. Formular periòdicament, i cada vegada que siga requerit per a això per la Junta de Govern, el compte d'ingressos i despeses del període immediat anterior, i, en el seu moment, la de l'exercici econòmic vençut.
  
4. Redactar els pressuposts anuals que la Junta de Govern haja de presentar a l'aprovació de l'Assemblea General.
  
5. Ingressar i retirar fons dels comptes bancaris, juntament amb el president.
  
6. Controlar la comptabilitat i supervisar la caixa.
  
7. Portar l'inventari dels béns del Col·legi, de què serà administrador.
  
Article 35. Dels vocals
  
Corresponen a cadascun dels vocals aquelles funcions que els encomane la Junta de Govern.
  
Capítol 4
  
Servicis administratius
  
Article 36. El director gerent
  
A fi de col·laborar en les funcions d'administració i gestió del Col·legi, i per a la millor execució dels acords de la Junta de Govern, podrà ser designat per la Junta de Govern un director gerent que actuarà amb iniciativa, i depenent directament de la Comissió Permanent, i serà el cap natural de tots els empleats de l'entitat. La seua designació i cessament, així com la fixació de les facultats que se li encomanen i poders que se li atorguen, hauran de ser acordats en Junta de Govern. El director gerent podrà assistir a les reunions de la Junta de Govern, sense veu ni vot, sempre que així ho estime convenient el Ple de la Junta de Govern o la seua Comissió Permanent.
  
Capítol 5
  
De la Comissió Deontològica
  
Article 37. La Comissió Deontològica
  
Es formarà una Comissió Deontològica composta, com a mínim, per cinc col·legiats nomenats per la Junta de Govern, a més de pel president i pel secretari de la Junta de Govern, que ho seran també de la Comisió Deontòlogica, que realitzarà els pertinents informes i assessoraments en les qüestions i assumptes relacionats amb la matèria de la seua competència.
  
Títol tercer
  
De la col·legiació
  
Capítol 1
  
Dels col·legiats i les seues classes
  
Adquisició, denegació i pèrdua de la condició de col·legiat
  
Article 38. Obligatorietat de la col·legiació
  
Al Col·legi Oficial d'Ajudants Tècnics Sanitaris i Diplomats en Infermeria de Castelló s'incorporaran, amb caràcter obligatori i igualtat de drets corporatius, excepte el que preveu l'article 26 d'estos Estatuts en relació amb els requisits d'elegibilitat per a càrrecs en la Junta de Govern:
  
1. Els qui es troben en possessió del corresponent títol de practicant/-a, comare/-o infermer/-a, ATS, o DUI, així com els que estiguen en possessió de qualsevol altre títol expedit pels països membres de la CEE, al dia de la data o en un futur, o per altres tercers països, amb l'homologació prèvia per part del Ministeri d'Educació i Ciència, si es requerix tal requisit, i tinguen el propòsit d'exercir la seua professió en l'àmbit territorial.
  
2. També podran incorporar-se voluntàriament, com no en exercici, els qui ostenten un o diversos dels abans esmentats títols i no desitgen exercir-los professionalment.
  
Article 39. Col·legiació honorària
  
A més dels col·legiats en exercici i no en exercici, a què es referix l'article anterior, podran designar-se col·legiats d'honor aquelles persones que segons el parer de la Junta de Govern meresquen tal distinció, encara sense reunir les condicions exigibles per a ser col·legiats, tot això en atenció als seus mèrits o als servicis rellevants per ells prestats a favor de la professió o de la sanitat en general.
  
Els col·legiats que per haver arribat a l'edat de jubilació, o per trobar-se afectes d'invalidesa permanent per a la seua professió, hagen cessat en el seu exercici professional, podran continuar d'alta en el col·legi i com a conseqüència d'això, en l'exercici de tots els drets col·legials a què es referix l'article 44 d'estos Estatuts, en qualitat de col·legiats honorífics sotmesos a un estatus especial, a determinar a través del corresponent reglament.
  
Article 40. Sol·licitud de col·legiació
  
Per a adquirir la condició de col·legiat caldrà la presentació de la corresponent sol·licitud, dirigida al president de la Junta de Govern, a qui hauran d'adjuntar-se els següents documents:
  
1. Certificat de naixement, o qualsevol altre document que acredite l'edat de la persona interessada.
  
2. Títol acadèmic que permeta la col·legiació, o, si procedix i fins al lliurament d'este, el certificat acadèmic acreditatiu de la finalització dels estudis, amb el resguard de pagament dels drets d'expedició del títol. En el moment en què es dispose del títol haurà d'aportar-se al Col·legi per al seu registre.
  
3. Rebut acreditatiu d'haver satisfet el pagament de la quota d'ingrés. En el cas que el sol·licitant ja haja estat inscrit en un altre col·legi de diferent àmbit territorial, serà suficient amb què aporte el certificat de dit col·legi acreditatiu del període de col·legiació i de l'abonament de les quotes corresponents a tal període. En el cas de professionals dels països membres de la CEE o de tercers països, hauran de presentar, a més, un certificat expedit per l'autoritat competent del país d'origen, que acredite que no estan o han estat inhabilitats per a l'exercici professional.
  
4. La Junta de Govern resoldrà sobre la sol·licitud en la primera reunió que el Ple celebre, una vegada presentada aquella, i haurà de comunicar per escrit a l'interessat la resolució que adopte. Tal resolució haurà de prendre's abans d'un mes, comptador a partir del dia següent a la presentació de la sol·licitud, i passat dit termini sense que hi haja resolució, es considerarà estimada la sol·licitud d'incorporació.
  
Article 41. Denegació de la col·legiació
  
Primer. La sol·licitud de col·legiació serà denegada en els casos següents:
  
1. Quan els documents presentats, juntament amb la sol·licitud d'ingrés, siguen insuficients o hi haja dubtes sobre la legitimitat o legalitat, i no es completen o s'esmenen durant el termini que a l'efecte s'assenyale, i sempre que l'interessat haja falsejat dades o documents necessaris per a la col·legiació.
  
2. Quan el peticionari no acredite haver satisfet la quota d'ingrés o, si és procedent, les del seu col·legi d'origen.
  
3. Quan haja patit alguna condemna per sentència judicial ferma, que, en el moment de la sol·licitud, l'inhabilite per a l'exercici professional.
  
4. Quan haja sigut expulsat d'un altre col·legi i no haja sigut rehabilitat.
  
5. Quan en formular la sol·licitud es trobe inhabilitat temporalment per a l'exercici de la professió en virtut de correcció disciplinària imposada per un altre col·legi o pel CECOVA, en l'àmbit de la seua competència. Quan obtinga la rehabilitació o desapareguen els obstacles que s'oposaven a la col·legiació, esta haurà de ser acceptada pel Col·legi sense més dilació o excusa.
  
Segon. Si durant el termini previst en l'article 40-4 la Junta de Govern acorda denegar la pretesa col·legiació, ho comunicarà a l'interessat dins dels quinze dies següents al de la presa de l'acord denegatori, i haurà d'expressar els fonaments de la denegació i els recursos que assistixen el peticionari.
  
Tercer. En el termini d'un mes següent a la recepció de la notificació de l'acord denegatori, l'interessat podrà formular recurs ordinari davant del CECOVA, que resoldrà en el termini màxim de tres mesos. Contra l'acord denegatori l'interessat podrà recórrer davant de la jurisdicció contenciosa administrativa, de conformitat amb la Llei de Col·legis Professionals de la Generalitat Valenciana.
  
Article 42. Tràmits posteriors a l'admissió
  
Admés el sol·licitant, se li expedirà la corresponent targeta d'identitat i se l'informarà de la seua inscripció al CECOVA. Així mateix, s'obrirà un expedient en què es consignaran els seus antecedents i actuació col·legial i professional. El col·legiat estarà obligat a facilitar totes les dades que calguen, per a mantindre actualitzat el seu expedient en tot moment.
  
Article 43. Sancions per la no-col·legiació i per l'impagament de quotes
  
1. Qui exercisca la professió en l'àmbit territorial de la província de Castelló, sense haver sol·licitat la col·legiació, a més de les sancions penals que legalment pogueren afectar-lo, veurà incrementada la seua quota d'entrada o alta col·legial en una quantitat, que no podrà excedir de 50.000 PTA i que la Junta de Govern ponderarà en cada cas concret, atenent el temps en què s'haja exercit la professió en la província sense estar col·legiat.
  
2. Les despeses que es generen al Col·legi com a conseqüència de la reclamació judicial contra un col·legiat per quotes impagades, incloses les d'advocat i procurador, encara quan l'actuació de dits professionals no siga preceptiva, seran satisfets en la seua totalitat pel col·legiat morós.
  
Capítol 2
  
Dels drets i deures dels col·legiats
  
Article 44. Drets dels col·legiats
  
Els col·legiats tindran els drets següents:
  
1. Participar en la gestió corporativa i, per tant, exercir, el dret de petició, de vot i l'accés a llocs i càrrecs directius en les condicions previstes en estos Estatuts.
  
2. Ser defensats pel Col·legi, a petició pròpia, quan siguen vexats o perseguits amb motiu del seu exercici professional.
  
3. Rebre el suport del Col·legi i de les assessories jurídiques, quan necessiten presentar reclamacions fonamentades a les autoritats, tribunals, entitats públiques o privades i davant de qualsevol divergència sorgida amb ocasió de l'exercici de la professió. Seran de càrrec del col·legiat sol·licitant les despeses i costes judicials que deriven del procediment, llevat dels casos en què la Junta de Govern acorde el contrari.
  
4. No tindre cap limitació en l'exercici professional, llevat que este no es desenvolupe per les vessants deontològiques correctes, o que hi haja incompliment de les normes contingudes en estos Estatuts, que el regulen.
  
5. No suportar altres càrregues corporatives que les assenyalades per les lleis, estos Estatuts o les acordades vàlidament per la Junta de Govern o l'Assemblea General.
  
6. Fer ús de tots els servicis que s'establisquen.
  
Article 45. Deures dels col·legiats
  
Els col·legiats tenen els següents deures:
  
1.Complir amb el que disposen estos Estatuts i amb les decisions dels òrgans del Col·legi, llevat que sol·liciten i obtinguen la seua suspensió en via jurisdiccional o administrativa.
  
2. Estar al corrent en el pagament de les quotes col·legials i contributives. El descobert en el pagament de les abans esmentades quotes, per un termini superior a sis mesos, comportarà la instrucció d'un expedient sumari, que inclourà un requeriment escrit a l'afectat perquè en el termini d'un mes es pose al corrent del descobert més els interessos de demora. Passat este termini sense compliment, la Junta de Govern prendrà l'acord de baixa del col·legiat, que tindrà efectes immediats, i haurà de publicar-se en la revista del Col·legi i en el tauler d'anuncis, i notificar-se també per correu certificat al mateix interessat. Seguidament, procedirà a la reclamació del total degut més els interessos de demora, per via judicial, i seran les despeses que amb tal reclamació es causen, incloses les d'advocat i procurador, encara quan la seua intervenció no fóra preceptiva, de l'exclusiu compte i càrrec del col·legiat morós.
  
3. Denunciar al Col·legi tot acte d'intrusisme que tinga lloc en el seu àmbit territorial i arribe al seu coneixement, així com aquells casos d'exercici il·legal, tant degut a falta de col·legiació com que la persona en qüestió es trobe inhabilitada.
  
4. Comunicar al Col·legi els seus canvis de domicili o residència, així com les absències superiors a sis mesos.
  
5. Sol·licitar del Col·legi la pertinent autorització per a qualsevol anunci relacionat amb les seues activitats professionals, i abstindre's en la seua publicació mentre no haja obtingut la seua autorització.
  
6. Emetre l'informe o donar el seu paréixer en temes professionals, quan siguen convocats per a tal fi pel Col·legi.
  
7. Tramitar mitjançant el Col·legi, que li donarà curs amb el seu preceptiu informe, tota petició o reclamació que pretenga formular davant del CECOVA.
  
8. Acceptar càrrecs col·legials per als quals siga elegit, excepte justificació suficient en contra, i exercir-los fidelment.
  
Article 46. Divergències
  
Les diferències de caràcter professional que puguen sorgir entre els col·legiats seran sotmeses a la jurisdicció i ulterior resolució de la Junta de Govern.
  
Títol quart
  
Règim econòmic
  
Article 47
  
L'economia del Col·legi Oficial d'Ajudants Tècnics Sanitaris i Diplomats en Infermeria de Castel1ó és independent de la de qualsevol altre organisme, de la del Consell General de Col·legis de ATS i DUI d'Espanya, i de la del CECOVA; és autònoma en la seua gestió i en l'administració dels seus béns.
  
Article 48
  
Els recursos econòmics del Col·legi Oficial d'Ajudants Tècnics Sanitaris i Diplomats en Infermeria de Castelló seran de caràcter ordinari i extraordinari:
  
Primer. Seran recursos ordinaris:
  
1. Els rendiments dels béns i drets que constituïsquen en cada moment el patrimoni col·legial.
  
2. Les aportacions dels col·legiats en concepte de drets d'inscripció, quotes ordinàries, extraordinàries o no periòdiques i derrames.
  
3. L'import dels drets que li siguen abonats pel lliurament de certificats i documents.
  
4. Qualssevol altres legalment possibles.
  
Segon. Constituïxen els recursos extraordinaris:
  
1. Les donacions o subvencions de procedència pública o privada.
  
2. Els béns que a títol hereditari, o per qualsevol altra causa, s'incorporen al patrimoni col·legial.
  
3. El producte de la venda o gravamen del patrimoni col·legial.
  
4. Qualssevol altres legalment possibles i que no constituïsquen recursos ordinaris.
  
Article 49
  
Tots els recursos econòmics hauran de destinar-se al compliment de les finalitats i funcions del mateix Col·legi.
  
Títol cinqué
  
Règim jurídic
  
Article 50. Eficàcia
  
1. Els acords o actes col·legials de regulació interna són públics i se'ls donarà la publicitat adequada en l'àmbit col·legial.
  
2. La resta d'acords o actes col·legials seran vàlids i produiran efectes des de la data en què foren dictats, excepte aquells en què es dispose una altra cosa. L'eficàcia de l'acte quedarà en suspens quan així ho exigisca el contingut de l'acte o esta estiga supeditada la seua notificació. Excepcionalment, podrà atorgar-se eficàcia retroactiva a actes que es dicten en substitució d'altres anul·lats i, de la mateixa manera, quan es produïsquen efectes favorables per a l'interessat, sempre que els supòsits de fet necessaris existiren ja en la data en què es retrotraga l'eficàcia de l'acte i no es lesione amb això drets o interessos legítims de tercers.
  
Article 51. Recursos
  
1. Contra les resolucions dels òrgans col·legials i els actes de tràmit que determinen la impossibilitat de continuar un procediment o produïsquen indefensió, els col·legiats afectats podrà interposar en el termini d'un mes, comptador des de la seua notificació, recurs d'alçada davant del CECOVA. Transcorregut l'indicat termini sense que s'hi haja interposat dit recurs, la resolució serà ferma a tots els efectes, sense perjudici, si fa el cas, de la procedència del recurs extraordinari de revisió.
  
2. El recurs d'alçada es podrà basar en qualsevol dels motius de nul·litat o anu1abilidad legalment previstos. Este recurs ordinari haurà de ser raonat i fonamentat en dret, i es presentarà davant del mateix Col·legi que, en el termini de deu dies hàbils, haurà de remetre'l al CECOVA, amb l'expedient relatiu a l'acte o acord impugnat i un informe sobre el recurs, elaborat per la Junta de Govern. Este recurs també podrà ser presentat directament davant del CECOVA.
  
3. El CECOVA haurà de resoldre el recurs d'alçada en el termini de tres mesos, comptadors des de l'endemà al de la seua presentació, i si transcorre dit termini sense notificar-se resolució expressa sobre el recurs s'entendrà desestimat i quedarà expedita la via judicial corresponent.
  
4. Podran recórrer contra els actes col·legials:
  
L. Quan es tracte d'un acte o acord d'efectes jurídics individuals, els titulars d'un dret subjectiu o d'un interés legítim, personal i directe en l'assumpte.
  
2. Quan es tracte d'un acte o acord que afecte una pluralitat indeterminada de persones, s'entendrà que qualsevol col·legiat està legitimat per a recórrer.
  
5. La interposició del recurs no suspendrà l'execució de l'acte impugnat. A pesar de tot això, l'òrgan al qual competisca resoldre el recurs, amb la ponderació prèvia, prou raonada, entre el perjudici que causaria a l'interés públic o a tercers la suspensió i el perjudici que es causa al recurrent a conseqüència de l'eficàcia immediata de l'acte objecte de recurs, podrà suspendre d'ofici o a sol·licitud del recurrent l'execució de l'acte objecte de recurs, quan concórrega alguna de les següents circumstàncies:
  
1. Que l'execució puga causar perjudicis d'impossible o difícil reparació.
  
2. Que la impugnació es fonamente en alguna de les causes de nul·litat de ple dret, legalment previstes.
  
Títol sisé
  
Règim disciplinari
  
Article 52. Principis generals
  
1) Els col·legiats incorreran en responsabilitat disciplinària en els supòsits i circumstàncies establides en estos Estatuts.
  
2) El règim disciplinari establit en estos Estatuts s'entén sense perjudici de les responsabilitats civils i penals en què els col·legiats puguen incórrer.
  
Article 53. Faltes
  
1. Les faltes disciplinàries es classificaran en lleus, greus i molt greus.
  
l) Són faltes lleus:
  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.
  
b) La negligència en el compliment de les normes estatutàries.
  
c) Les infraccions lleus als deures que la professió imposa.
  
d) Els actes enumerats en el següent apartat, quan no tingueren entitat suficient per a ser considerats com a greus.
  
2).Són faltes greus:
  
a) L'incompliment greu de les normes estatutàries o dels acords de la Junta de Govern, o Assemblea General, llevat que constituïsquen falta de major entitat.
  
b) Els actes de desconsideració manifesta cap a qualsevol dels altres col·legiats, en l'exercici de l'activitat professional.
  
c) La falta de respecte, per acció o omissió, als components de la Junta de Govern, quan actuen en l'exercici de les seues funcions.
  
d) Els actes i omissions que atempten la moral, decòrum, dignitat, prestigi i honorabilitat de la professió.
  
e) L'incompliment de les normes deontològiques de la professió, quan no tinguera entitat suficient per a ser considerada com a falta greu.
  
f) Els actes de competència deslleial.
  
g) L'embriaguesa amb ocasió de l'exercici professional.
  
3).Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat o honor de les persones que formen part de la Junta de Govern, quan actuen en l'exercici de les seues funcions; i contra els altres companys amb ocasió de l'exercici professional.
  
c) La comesa de delictes dolosos en qualsevol grau de participació, com a conseqüència de l'exercici de la professió.
  
d) La realització d'activitats de constitució d'associacions o pertinença a estes, quan tinguen com a finalitats o realitzen funcions que siguen pròpies dels col·legis o els interferisquen d'algun mode.
  
e) La reiteració en falta greu.
  
f) L'intrusisme professional i el seu encobriment.
  
g) L'atemptat contra la dignitat de les persones, amb ocasió de l'exercici professional.
  
h) La desatenció maliciosa o intencionada dels malalts.
  
i) La comesa d'infraccions que, pel seu nombre o gravetat, resulten moralment incompatibles amb l'exercici de la infermeria.
  
Article 54. Sancions
  
1.Per raó de les faltes a què es referix l'article precedent, poden imposar-se les sancions següents:
  
A) Per a les faltes lleus:
  
- Advertència per escrit.
  
- Amonestació privada.
  
B) Per a les faltes greus:
  
- Suspensió de la condició de col·legiat i de l'exercici professional per termini d'un a tres mesos.
  
- Suspensió per a l'exercici de càrrecs col·legials en la Junta de Govern per termini no superior a cinc anys.
  
C) Per a les faltes molt greus:
  
- Suspensió de la condició de col·legiat i de l'exercici professional per termini de tres mesos a dos anys.
  
- Expulsió del Col·legi.
  
- Inhabilitació permanent per a l'exercici de càrrecs col·legials en la Junta de Govern.
  
Article 55. Procediment
  
1. En allò no previst en els presents Estatuts, serà d'aplicació supletòria les normes reguladores del procediment sancionador contingudes en els vigents Estatuts del CECOVA i en la Llei de Règim Jurídic de les Administracions Públiques i del Procediment Administratiu Comú, i en les normes que la desenvolupen.
  
2. Amb anterioritat a l'inici de l'expedient es podran incoar diligències informatives a fi de determinar, amb caràcter preliminar, si concorren circumstàncies que justifiquen tal iniciació.
  
3. L'obertura de l'expedient sancionador es formalitzarà amb el contingut mínim següent:
  
a) Identificació de la persona o persones presumptament responsables.
  
b) Fets que motiven l'expedient, la seua possible qualificació i sancions que pogueren correspondre, sense perjudici del resultat de la instrucció.
  
c) Instructor i, si és procedent, secretari del procediment, amb indicació del règim de recusació.
  
d) Òrgan competent per a la resolució de l'expedient.
  
4. L'acord d'incoació de l'expedient serà notificat a l'instructor de l'expedient, amb trasllat de totes les actuacions que hi haja respecte d'això, i a l'interessat, que disposarà d'un termini de 15 dies hàbils, comptadors des de l'endemà de la recepció de la notificació, per a formular al·legacions i proposar proves que concreten els mitjans de què pretenguen valdre's. En la notificació s'advertirà a l'interessat que, si no formula al·legacions sobre l'acord d'obertura d'expedient en el termini previst, l'acord d'iniciació podrà ser considerat proposta de resolució.
  
5. Rebudes les al·legacions de l'interessat o transcorregut el termini previst en l'article anterior, l'instructor podrà acordar l'obertura d'un període de prova, en què només podran declarar-se improcedents aquelles que per la seua relació amb els fets no puguen alterar la resolució final a favor del presumpte responsable. L'instructor del procediment realitzarà totes les actuacions que calguen per a l'aclariment dels fets i l'existència de responsabilitats susceptibles de sanció.
  
6. Conclòs, si és procedent, el període de prova, l'instructor formularà la proposta de resolució, en què es fixaran els fets, i s'especificaran els que es consideren provats, la infracció que constituïsquen i la sanció que proposa que s'impose; o bé es proposarà la declaració de no existència d'infracció o responsabilitat.
  
7. La proposta de resolució es notificarà a l'interessat, s'indicarà la posada de manifest de l'expedient i s'atorgarà un termini de 10 dies hàbils per a formular al·legacions i presentar documents que estimen pertinents.
  
8. Una vegada rebudes les al·legacions de l'interessat o conclòs el termini previst per a això, la proposta de resolució s'elevarà juntament amb tots els documents i al·legacions que obren en este a l'òrgan competent per a la resolució de l'expedient.
  
9. L'òrgan competent dictarà resolució, que serà motivada, i decidirà totes les qüestions plantejades pels interessats i aquelles altres derivades del procediment.
  
10. Per a garantir la major objectivitat en l'exercici de la potestat disciplinària, la Junta de Govern del Col·legi podrà delegar la resolució dels expedients sancionadors en òrgans col·legiats o unipersonals, compostos per juristes de reconegut prestigi i designats prèviament a l'efecte.
  
Article 56. Prescripció i rehabilitació
  
1. Les faltes prescriuran:
  
Si són lleus, als tres mesos; si són greus, a l'any; i si són molt greus, als dos anys. Els terminis anteriors es computaran en tot cas a partir de la data de la comesa dels fets constitutius d'infracció, i s'interrompran estos per qualsevol diligència o actuació que es practique en esbrinament dels fets amb coneixement de l'interessat.
  
2. Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptats des del compliment de la sanció:
  
a) Si és per falta lleu, als dos mesos.
  
b) Si és per falta greu, als dos anys.
  
c) Si és per falta molt greu, als quatre anys.
  
La rehabilitació se sol·licitarà a l'òrgan que va acordar la sanció. Els tràmits de la rehabilitació seguiran el mateix procediment que el previst per a l'enjudiciament i sanció de les faltes.
  
DISPOSICIÓ FINAL PRIMERA
  
En allò no previst en els presents Estatuts s'estarà al que disposen els Estatuts del Consell d'Infermeria de la Comunitat Valenciana (CECOVA), i la Llei 6/97, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
DISPOSICIÓ FINAL SEGONA